b'\n_START_ARTICLE_\nApvaisinimas\n_START_PARAGRAPH_\nApvaisinimas \xe2\x80\x93 dviej\xc5\xb3 skirting\xc5\xb3 tip\xc5\xb3 gamet\xc5\xb3 susijungimas ir zigotos (naujo vienal\xc4\x85s\xc4\x8dio organizmo arba daugial\xc4\x85s\xc4\x8dio organizmo pirmosios l\xc4\x85stel\xc4\x97s) susidarymas. Tai yra naujos gyvyb\xc4\x97s prad\xc5\xbeia, apvaisinimo metu daugelyje r\xc5\xab\xc5\xa1i\xc5\xb3 yra nulemiama b\xc5\xabsimo individo lytis._NEWLINE_Apvaisinime dalyvauja dviej\xc5\xb3 tip\xc5\xb3 lytin\xc4\x97s l\xc4\x85stel\xc4\x97s: moteri\xc5\xa1ka kiau\xc5\xa1ial\xc4\x85st\xc4\x97 ir vyri\xc5\xa1kas spermatozoidas. I\xc5\xa1 zigotos pradeda vystytis naujas organizmas. Gamet\xc5\xb3 susitikim\xc4\x85 aktyvuoja kai kurios chemin\xc4\x97s med\xc5\xbeiagos, kurias i\xc5\xa1skiria moteri\xc5\xa1k\xc5\xb3 lytini\xc5\xb3 tak\xc5\xb3 l\xc4\x85stel\xc4\x97s ir/ar pa\xc4\x8dios kiau\xc5\xa1ial\xc4\x85st\xc4\x97s ar kiau\xc5\xa1in\xc4\x97liai.\n_START_SECTION_\nMoters apvaisinimas\n_START_PARAGRAPH_\nApvaisinimas da\xc5\xbeniausiai \xc4\xafvyksta kiau\xc5\xa1intakyje, jo ampul\xc4\x97je, ma\xc5\xbedaug per 12 valand\xc5\xb3 po ovuliacijos. Lytinio akto metu \xc4\xaf moters lytinius takus patenka apie 300\xe2\x80\x93500 mln. spermatozoid\xc5\xb3, kurie juda netvarkingai, ma\xc5\xbedaug 2\xe2\x80\x933 mm per valand\xc4\x85 grei\xc4\x8diu. Orgazmo metu gimdos kaklelis trumpam atsidaro, o paskui v\xc4\x97l u\xc5\xbesiveria, \xc5\xa1itaip sudarydamas s\xc4\x85lygas spermatozoidams patekti i\xc5\xa1 mak\xc5\xa1ties \xc4\xaf gimd\xc4\x85 ir i\xc5\xa1 r\xc5\xabg\xc5\xa1tesn\xc4\x97s terp\xc4\x97s (kuri yra mak\xc5\xa1tyje ir pavojingesn\xc4\x97 spermatozoidams) \xc4\xaf \xc5\xa1armingesn\xc4\x99 gimd\xc4\x85. Be to, ovuliacijos dienomis padid\xc4\x97ja gleivi\xc5\xb3 praeinamumas, kas taip pat skatina spermatozoid\xc5\xb3 kelion\xc4\x99 link tikslo. Kitomis moters ciklo dienomis gleivinis kam\xc5\xa1tis yra \xc5\xbeymiai sunkiau praeinamas. Jiems jud\xc4\x97ti padeda gimdos ir kiau\xc5\xa1intaki\xc5\xb3 raumen\xc5\xb3 susitraukimai. Spermatozoidai keliaudami prie\xc5\xa1 srov\xc4\x99 (teigiamasis reotaksis), per ma\xc5\xbedaug 30 min po ejakuliacijos pasiekia gimdos ertm\xc4\x99 (cavitas uteri), o per ma\xc5\xbedaug 1,5 val. - kiau\xc5\xa1id\xc4\x97s ampul\xc4\x99 (ampulla tubae uterinae). Kiau\xc5\xa1intakiuose spermatozoidai lieka gyvybingi kelias paras._NEWLINE_Patek\xc4\x99 \xc4\xaf lytinius moters takus spermatozoidai dar n\xc4\x97ra paj\xc4\x97g\xc5\xabs apvaisinti kiau\xc5\xa1ial\xc4\x85st\xc4\x97s - tam jie dar turi subr\xc4\x99sti. Spermatozoid\xc5\xb3 brendimas, trunkantis apie 7 valandas, vadinamas kapacitacija (lot. capacitas). Kapacitacijos metu nuo spermatozoido akrosomos srities pasi\xc5\xa1alina j\xc4\xaf dengiantis baltyminis sluoksnis ir glikoproteinai. Kapacitacij\xc4\x85 skatina po ovuliacijos ply\xc5\xa1usio folikulo skystis, taip pat gimdos ir kiau\xc5\xa1intakio sekrecini\xc5\xb3 l\xc4\x85steli\xc5\xb3 i\xc5\xa1skiriamos med\xc5\xbeiagos._NEWLINE_Akrosomos fermentai, tokie kaip hialuronidaz\xc4\x97, padeda spermatozoidui pereiti pro spindulin\xc4\xaf vainik\xc4\x85, tripsino fermentai skaido skaidriosios srities (zona pellucida) med\xc5\xbeiagas. D\xc4\x97l \xc5\xa1i\xc5\xb3 ferment\xc5\xb3, taip pat akrosino poveikio spermatozoidas gali pereiti antrin\xc4\xaf oocit\xc4\x85 (dar besiformuojanti kiau\xc5\xa1ial\xc4\x85st\xc4\x97) dengian\xc4\x8dius sluoksnius. Ejakuliacijos metu i\xc5\xa1 300-500 mln. \xc4\xaf mak\xc5\xa1t\xc4\xaf patekusi\xc5\xb3 spermatozoid\xc5\xb3, tik apie apie 300-500 pa\xc4\x8di\xc5\xb3 stipriausi\xc5\xb3 pasiekia antrin\xc4\xaf oocit\xc4\x85, ir galiausiai tik vienas i\xc5\xa1 j\xc5\xb3 apvaisina j\xc4\x85._NEWLINE_Per\xc4\x97j\xc4\x99s pro oocito skaidri\xc4\x85j\xc4\x85 srit\xc4\xaf, spermatozoidas s\xc4\x85veikauja su antrinio oocito pavir\xc5\xa1iumi. Vos tik jis palie\xc4\x8dia oocito membran\xc4\x85, pakinta skaidriosios srities chemin\xc4\x97s savyb\xc4\x97s ir ji tampa nelaidi kitiems spermatozoidams - pakinta kiau\xc5\xa1ial\xc4\x85st\xc4\x97s med\xc5\xbeiag\xc5\xb3 apykaita. Vis\xc5\xb3 pirma suintensyv\xc4\x97ja jos angliavandeni\xc5\xb3 apykaita, baltym\xc5\xb3 sintez\xc4\x97, i\xc5\xa1 aplinkos daugiau imama fosforo ir kalio. \xc5\xa0i\xc5\xb3 proces\xc5\xb3 metu taip pat pakinta i\xc5\xa1orinio kiau\xc5\xa1ial\xc4\x85st\xc4\x97s sluoksnio elastingumas ir skaidrumas, po to susiformuoja apvaisinimo dangalas, kuris nebeleid\xc5\xbeia kitiems spermatozoidams patekti \xc4\xaf kiau\xc5\xa1ial\xc4\x85st\xc4\x99. Ir nors kiti spermatozoidai jau b\xc5\xabna per\xc4\x97j\xc4\x99 spindulin\xc4\xaf vainik\xc4\x85, ar prad\xc4\x97j\xc4\x99 tirpdyti skaidriosios srities sluoksn\xc4\xaf, \xc4\xaf kiau\xc5\xa1ial\xc4\x85st\xc4\x99 d\xc4\x97l to patekti negali. Susiliejus spermatozoido ir oocito membranoms, \xc4\xaf oocito vid\xc5\xb3 patenka spermatozoido galva, kaklas ir uodega. Oocitas tuo metu baigia antr\xc4\x85j\xc4\xaf mejozin\xc4\xaf dalijim\xc4\x85si ir virsta kiau\xc5\xa1ial\xc4\x85ste, turint\xc4\xaf moteri\xc5\xa1k\xc4\x85j\xc4\xaf probranduol\xc4\xaf bei dar susidaro vienas polinis (redukcinis) k\xc5\xabnelis. Tuo metu atsiskiria spermatozoido uodega nuo galvos ir suyra, o jo branduolys virsta vyri\xc5\xa1kuoju probranduoliu (pronukleusu). Prasideda lytinio susijungimo kelias (via copulativa), kurio metu pradeda art\xc4\x97ti spermatozoido ir kiau\xc5\xa1ial\xc4\x85st\xc4\x97s branduoliai. Branduolius dengiantys apvalkalai i\xc5\xa1nyksta, chromosomos susilieja ir i\xc5\xa1sid\xc4\x97sto centrosomos sudarytoje dalijimosi verpst\xc4\x97je. Susijungus branduoliams susidaro zigota (zygote)._NEWLINE_Dauguma spermatozoid\xc5\xb3, esan\xc4\x8di\xc5\xb3 moters lytiniuose takuose, gali dalyvauti apvaisinime 2\xe2\x80\x933 paras, o kartais net 4\xe2\x80\x935 paras po ejakuliacijos. Tuo tarpu ovuliavusi kiau\xc5\xa1ial\xc4\x85st\xc4\x97 yra gyvybinga ma\xc5\xbedaug 24 valandas. Taigi, geriausias laikotarpis apvaisinimui \xc4\xafvykti yra subrendusio folikulo ply\xc5\xa1imo metas, \xc5\xa1itaip i\xc5\xa1silaisvinant kiau\xc5\xa1ial\xc4\x85stei, taip pat 2\xe2\x80\x933 dienos prie\xc5\xa1 ovuliacij\xc4\x85. Moterims, naudojan\xc4\x8dioms periodinio susilaikymo kontraceptinius metodus, reik\xc4\x97t\xc5\xb3 nepamir\xc5\xa1ti, kad ovuliacijos metas varijuoja, o kiau\xc5\xa1ial\xc4\x85st\xc4\x97s ir spermatozoid\xc5\xb3 gyvybingumas gali b\xc5\xabti ir padid\xc4\x97j\xc4\x99s._NEWLINE_Jeig\xc5\xb3 pora negali pastoti (t. y. \xc4\xafvykdyti apvaisinimo), tuomet gali b\xc5\xabti taikomas dirbtinis apvaisinimas arba apvaisinimas in vitro (m\xc4\x97gintuv\xc4\x97lyje).\n_START_SECTION_\nKit\xc5\xb3 gyv\xc5\xabn\xc5\xb3 apvaisinimas\n_START_PARAGRAPH_\nKai kuri\xc5\xb3 gyv\xc5\xabn\xc5\xb3 kiau\xc5\xa1ial\xc4\x85s\xc4\x8di\xc5\xb3 apvalkal\xc4\x97lyje yra ma\xc5\xbea angel\xc4\x97 \xe2\x80\x93 mikropil\xc4\x97, pro kuri\xc4\x85 \xc4\xafsiskverbia spermatozoidas. Ta\xc4\x8diau vis\xc5\xb3 kit\xc5\xb3 gyv\xc5\xabn\xc5\xb3 spermatozoido s\xc4\x85ly\xc4\x8dio su kiau\xc5\xa1ial\xc4\x85ste metu fermentas hialuronidaz\xc4\x97 i\xc5\xa1tirpdo kiau\xc5\xa1ial\xc4\x85st\xc4\x97s dangalus ir spermatozoido branduolys, centriol\xc4\x97s bei mitochondrijos \xc4\xaftraukiami \xc4\xaf kiau\xc5\xa1ial\xc4\x85st\xc4\x97s gilum\xc4\x85 ir susidaro zigota, kuri i\xc5\xa1kart po apvaisinimo ima dalintis ir formuojasi gemalas, kuris per 3\xe2\x80\x936 paras nuslenka kiau\xc5\xa1intakiu \xc4\xaf gimd\xc4\x85, kurioje \xc4\xafsitvirtina ir br\xc4\x99sta. Jei apvaisinamos dvi kiau\xc5\xa1ial\xc4\x85st\xc4\x97s, ima vystytis du gemalai ir gimsta dvyniai. Tokie dvyniai vadinami dizigotiniais. Ta\xc4\x8diau gali atsitikti taip, kad pa\xc4\x8dioje vystymosi prad\xc5\xbeioje gemalas pasidalija \xc4\xaf dvi dalis \xe2\x80\x93 tada gimsta geneti\xc5\xa1kai identi\xc5\xa1ki monozigotiniai dvyniai.'